*** ***

**SGILIAU CYFLOGADWYEDD A’R GYMRAEG**

Daw’r canlynol o’r Polisi/Strategaeth Cyflogadwyedd a Menter:

Mae’r Brifysgol wedi derbyn y diffiniad canlynol o gyflogadwyedd fel y’i mynegir yn ‘Future Fit: preparing graduates for the World of Work’ a gyhoeddwyd gan UUK/CBI (2009)

**“Set o rinweddau, sgiliau a gwybodaeth y dylai pob cyfranogwr yn y farchnad lafur feddu arnynt i sicrhau eu bod yn gallu bod yn effeithiol yn y gweithle – er eu budd hwy eu hunain, eu cyflogwr a’r economi ehangach”**

Mae’r Brifysgol wedi cytuno bod y rhinweddau canlynol yn rhai pwysig o ran datblygu unigolyn graddedig cyflogadwy: hunanreoli; gweithio mewn tîm; ymwybyddiaeth o fusnes a chwsmeriaid; datrys problemau; cyfathrebu a llythrennedd; cymhwyso rhifedd; a chymhwyso technoleg gwybodaeth.

**Hunanreoli** - parodrwydd i dderbyn cyfrifoldeb, hyblygrwydd, gwydnwch, hunangymhelliant, pendantrwydd priodol, rheoli amser, parodrwydd i wella eu perfformiad eu hunain yn seiliedig ar adborth/dysgu myfyriol

**Gweithio mewn tîm** - parchu eraill, cydweithredu, trafod/darbwyllo, cyfrannu at drafodaethau ac ymwybyddiaeth o ryngddibyniaeth gydag eraill

**Ymwybyddiaeth o fusnes a chwsmeriaid** - dealltwriaeth sylfaenol o’r symbyliaid allweddol ar gyfer llwyddo mewn busnes - gan gynnwys pwysigrwydd arloesi a chymryd risgiau gofalus - a’r angen i roi boddhad i gwsmeriaid a meithrin teyrngarwch cwsmeriaid

**Datrys problemau** - dadansoddi ffeithiau a sefyllfaoedd a chymhwyso meddwl creadigol i ddatblygu atebion priodol.

**Cyfathrebu a llythrennedd** - cymhwyso llythrennedd, gallu i lunio gwaith ysgrifenedig strwythuredig clir a llythrennedd ar lafar - gan gynnwys gwrando a holi

**Cymhwyso rhifedd** - trin rhifau, ymwybyddiaeth gyffredinol o fathemateg a’i chymhwyso mewn cyd-destunau ymarferol (e.e. mesur, pwyso, amcangyfrif a chymhwyso fformwlâu).

**Cymhwyso technoleg gwybodaeth** - sgiliau TG sylfaenol, gan gynnwys bod yn gyfarwydd â phrosesu geiriau, taenlenni, rheoli ffeiliau a defnyddio peiriannau chwilio.

Gan danategu pob un o’r rhinweddau hyn, y sylfaen allweddol yw **agwedd gadarnhaol**: ymagwedd ‘gallu gwneud’, parodrwydd i gymryd rhan a chyfrannu, bod yn agored i syniadau newydd a symbyliad i wneud iddynt ddigwydd.

**FELLY SUT Y CAIFF Y SGILIAU HYN EU DATBLYGU**

**DRWY GYDOL EICH GRADD GYMRAEG?**

**SUT BYDDWCH YN DATBLYGU’R SGILIAU HYN DRWY EICH CWRS YN Y FLWYDDYN GYNTAF?**

**Hunanreoli** - Mae hyn yn ffurfio rhan fawr o’ch astudio academaidd. Bydd disgwyl ichi gwrdd â therfynau amser a derbyn cyfrifoldeb dros eich dysgu. Mae’r Rhaglen Cynllunio Datblygu Personol wedi’i chynllunio i’ch helpu i ddatblygu fel dysgwr annibynnol a hyderus. Bydd hefyd yn eich annog i ddatblygu agwedd gadarnhaol at ddysgu drwy gydol eich bywyd proffesiynol.

**Gweithio mewn tîm** - Mae hyn yn rhan hanfodol o unrhyw radd heddiw a byddwch yn cael profiad o hyn yn y flwyddyn gyntaf drwy gymryd rhan mewn trafodaethau yn ystod seminarau o wahanol fathau.

Mae Cymraeg yn cynnwys **datrys problemau’n** ddeallusol a bydd eich blwyddyn gyntaf yn eich paratoi ar gyfer datblygu’r sgil hon, er enghraifft wrth ichi ystyried sefyllfa’r Gymraeg yn y Gymru gyfoes a rhai o’r heriau sydd yn ei hwynebu. Bydd yn rhan amlwg o fodiwl megis ‘Diwylliant y Gymraeg’ (iaith gyntaf) a’r modiwlau ‘Sgiliau Llafar’ a ‘Defnyddio’r Gymraeg’ (ail iaith).

Yn ystod y flwyddyn gyntaf byddwch hefyd yn dechrau datblygu sgiliau hanfodol cyflogadwyedd **rhifedd a thechnoleg gwybodaeth**. Byddwch yn dysgu sut mae defnyddio arfau iaith cyfrifiadurol a ffynonellau gwybodaeth electronig. Disgwylir hefyd ichi gyflwyno asesiadau yn unol â chanllawiau penodol a chaiff y gwaith hwn ei wneud yn electronig fel arfer. Bydd astudio ystadegau ynghylch y Gymraeg hefyd yn ffurfio rhan o’r ddarpariaeth.

Caiff eich **sgiliau cyfathrebu a llythrennedd** eu datblygu drwy gydol eich gradd Gymraeg. Yn y flwyddyn gyntaf caiff arddulliau gwahanol o gyfathrebu ysgrifenedig eu cyflwyno i chi a chaiff cryn amser ei dreulio drwy gydol eich blynyddoedd astudio yn perffeithio’r sgil hon. Ymhlith modiwlau iaith Blwyddyn Un mae: ‘Cyflwyniad i’r Gymraeg’ ac ‘O Destun i Draethawd’ ar gyfer myfyrwyr iaith gyntaf a ‘Sgiliau Llafar’ ynghyd â ‘Defnyddio’r Gymraeg’ ar gyfer myfyrwyr ail iaith.

**SUT BYDDWCH YN DATBLYGU’R SGILIAU HYN DRWY EICH CWRS**

**YN YR AIL FLWYDDYN A’R FLWYDDYN OLAF?**

**Modiwlau gorfodol Blwyddyn 2: Cymraeg y Gweithle a’r Gymuned (Iaith Gyntaf) a Sgiliau Cyfathrebu Uwch (Ail Iaith)**

Nod y modiwlau hwn yw gwella eich dealltwriaeth o sut y mae’r Gymraeg yn cael ei defnyddio y tu allan i’r Brifysgol ac i’ch galluogi i ymdrin â gwahanol fathau o ddogfennau sy’n berthnasol i’r gweithle. Yn ogystal, bydd sgiliau llafar yn rhan annatod o’r modiwlau hyn. Ar waith ymarferol y bydd y pwyslais - bydd cyfle ichi dreulio o leiaf 20 awr yn y gweithle a chael profiad ymarferol o ddefnyddio'r Gymraeg. Datblygir y sgiliau canlynol trwy astudio’r modiwlau hyn:

**Hunan-Rheolaeth** - Dangos blaengarwch a hunan ymwybyddiaeth wrth ddod o hyd i brofiad gwaith addas, gwneud cofnod o’r hyn a wnaethpwyd ac a ddysgwyd yn ystod y profiad

**Ymwybyddiaeth busnes a chwsmer** - Delio â phobl yn ystod y profiad gwaith, deall anghenion a blaenoriaethau ieithyddol gwahanol weithleoedd

**Datrys Problem** - Dod o hyd i brofiad gwaith, ymgymryd â thasgau gwaith yn ystod y profiad gwaith

**Cyfathrebu a Llythrennedd -** Sgiliau Iaith gan gynnwys Golygu, Trawsieithu, Defnyddio Cymraeg Clir ayyb

**Cymhwysiad Rhifedd** – gall cyfleoedd godi yn dibynnu ar y profiad gwaith. Mae’r profiad cyffredinol o reoli amser yn gallu datblygu’r rhinwedd hwn.

**Cymhwysiad Technoleg Gwybodaeth -** Paratoi CV a cheisiadau electronig

Bydd eich sgiliau **hunanreoli** yn parhau i ddatblygu ym Mlwyddyn 2 a’r Flwyddyn Olaf wrth ichi adeiladu ar eich gwybodaeth a dealltwriaeth o’r Gymraeg a’i llenyddiaeth. Yn y Flwyddyn Olaf byddwch yn llunio darn estynedig o waith (4,000 neu 8,000 o eiriau) ar bwnc o’ch dewis. Bydd y prosiect hwnnw yn datblygu eich sgiliau hunanreoli i lefel uchel. Bydd Cynllunio Datblygu Personol gyda’ch tiwtor hefyd yn eich helpu i werthuso eich sgiliau hunanreoli ymhellach.

**Sgiliau Cyfathrebu, llythrennedd a gweithio mewn tîm** Caiff y rhain eu gwella drwy seminarau a sesiynau tiwtora yn yr ail flwyddyn a’r flwyddyn olaf. Yn y grwpiau bach hyn cewch eich annog i fyfyrio ar ddarllen a gwneud cyflwyniadau, weithiau gan ddefnyddio offer clywedol. Bydd sgiliau ysgrifennu traethodau ac adroddiadau yn parhau i gael eu datblygu drwy gwblhau gwahanol.

**Rhifedd a Thechnoleg gwybodaeth** Caiff y rhain eu hymestyn ymhellach ym Mlynyddoedd 2 a 3 drwy ddefnyddio technoleg ar gyfer ymchwil a chyflwyno gwaith yn ogystal â defnyddio arfau iaith cyfrifiadurol. Bydd rhai modiwlau dewisol yn rhoi’r cyfle ehangach i ystyried y Gymraeg a thechnoleg yn benodol.

Ym mlynyddoedd 2 a 3 cewch eich annog i ddechrau cwestiynu’r hyn rydych yn ei ddysgu a dadansoddi a myfyrio’n feirniadol ar ystod eang o ffynonellau gan gynnwys erthyglau ac arolygon ymchwil gwreiddiol. Fel hyn byddwch yn dysgu i gyfosod a chyfuno gwybodaeth a thrwy hynny ddatblygu eich sgiliau meddwl beirniadol a **datrys problemau.** Bydd asesiadau a seminarau’n darparu llawer o gyfleoedd ar gyfer datblygu’r sgil gyflogadwyedd bwysig hon yn barhaus.

**Ymwybyddiaeth busnes a chwsmer** Bydd y rhain yn rhan amlwg o fodiwlau fel ‘Cynllunio Ieithyddol a Pholisi Iaith’ a ‘Technoleg Iaith mewn Oes Ddigidol’.

**SESIYNAU GYRFAOEDD (yn Ysgol y Gymraeg)**

Bydd sesiynau sgiliau rheoli gyrfaoedd a ddarperir ym Mlwyddyn 1 (Rhagarweiniad i Brofiad Gwaith) a Blwyddyn 2 (Paratoi CV, Ceisiadau a Chyfweliadau) yn dangos i chi sut i ddeall y **sgiliau cyflogadwyedd** a ddatblygir drwy gydol eich gradd a bydd yn eich helpu i amlygu’r sgiliau hyn yn effeithiol ar bapur ac mewn cyfweliad gyda chyflogwr. Mae’r cyswllt hwn rhwng academia a chyflogaeth yn hanfodol, yn enwedig ar gyfer y rheini sy’n dechrau cyflogaeth yn syth ar ôl eu hastudiaethau. Mae’r Gwasanaeth Gyrfaoedd a Chyflogadwyedd ar gael i’ch helpu gyda hyn ymhellach drwy gydol pob cam o’ch gradd academaidd.